Statssekretær i Hellas trekker seg
Statssekretær Yannis Koutsoukos, som er medlem av det sosialistiske partiet PASOK, varslet torsdag at han slutter i arbeidsdepartementet. I et brev til statsminister Lukas Papademos begrunner den avtroppende statssekretæren sin oppsigelse med at de vedtatte sparetiltakene ikke bare er svært tøffe, men også smertefulle for arbeidsfolk. Partiene i den greske koalisjonsregjeringen ble torsdag enige om nye budsjettkutt i et forsøk på å blidgjøre långivere utenfra og få dem til å bidra med nye kriselån. Blant annet vil 15.000 offentlig ansatte miste jobben i løpet av året, og innen 2015 skal antall offentlig ansatte kuttes med om lag 150.000. Samtidig blir minstelønnen kuttet med 22 prosent.
En statssekretær i det greske arbeidsdepartementet går av etter regjeringens vedtak om nye tøffe sparetiltak for den kriserammede økonomien i Hellas.